COMAN ควักเงิน 131 ลบ.ซื้อที่ดิน-สร้างอาคารสนง. คาดแล้วเสร็จไตรมาส 4/64
COMAN ควักเงิน 131 ลบ.ซื้อที่ดิน-สร้างอาคารสนง. คาดแล้วเสร็จไตรมาส 4/64
25 พ.ค. 2563

บริษัท โคแมนชี่ อินเตอร์เนชั่นแนล จำกัด (มหาชน) หรือ COMAN แจ้งว่าที่ประชุมคณะกรรมการเมื่อวันที่ 22 พ.ค. อนุมัติกำหนดวันประชุมสามัญผู้ถือหุ้นประจำปี 2563 ในวันที่ 10 ก.ค. โดยมีวาระพิจารณาที่สำคัญ ได้แก่ พิจารณาอนุมัติการเข้าทำรายการได้มาซึ่งสินทรัพย์และรายการที่เกี่ยวโยงกันในโครงการ COMAN Travel Tech Building  (CTB)
โดยการซื้อที่ดินจากบุคคลที่เกี่ยวโยงจำนวน 1 แปลง ตั้งอยู่ที่แขวงพัฒนาการ เขตสวนหลวง กรุงเทพมหานคร โดยมีเนื้อที่รวม 1 งาน 73 ตารางวา มูลค่าไม่เกิน 25.95 ล้านบาท และรายการได้มาซึ่งสินทรัพย์โครงการ CTB ซึ่งเป็นโครงการพัฒนาอสังหาริมทรัพย์ประเภทอาคารสำนักงานและพาณิชยกรรม ขนาด 8 ชั้น บนที่ดินดังกล่าว มูลค่าการลงทุนทั้งโครงการรวมไม่เกิน 131.37 ล้านบาท
ทั้งนี้ โครงการ CTB เป็นโครงการพัฒนาอสังหาริมทรัพย์ประเภทอาคารสำนักงานและพาณิชยกรรม บนถนนพระราม 9 แบ่งการลงทุน เป็นเงินค่าก่อสร้างและค่าใช้จ่ายอื่น ๆ จำนวน 105.42 ล้านบาท และที่ดินจำนวน 25.95 ล้านบาท ซึ่งบริษัทคาดว่าโครงการจะก่อสร้างแล้วเสร็จในไตรมาส 4/64 และคาดว่าจะสามารถเข้าใช้ประโยชน์ได้ในช่วงเวลาเดียวกัน โดยโครงการจะช่วยลดค่าใช้จ่ายในการเช่าอาคารสำนักงานในระยะยาว ขณะที่ที่ดินผืนดังกล่าว ยังเป็นจุดยุทธศาสตร์สำคัญในการประชาสัมพันธ์ ทั้งสำหรับตัวบริษัท บริษัทในเครือและผลิตภัณฑ์ของบริษัท ให้เป็นที่รู้จักมากขึ้น
สำหรับแหล่งเงินลงทุนจะมาจากเงินทุนหมุนเวียนในกิจการของบริษัทและเงินที่ได้จากการจำหน่ายบริษัท เอ็มเอสแอล ซอฟต์แวร์ (ไทยแลนด์) จำกัด จำนวน 114.42 ล้านบาท เมื่อปี 61